SMERNICA KOMISIE 2008/65/ES
z 27. júna 2008,
ktorou sa mení a dopĺňa smernica 91/439/EHS o vodičských preukazoch
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/439/EHS z 29. júla 1991 o vodičských preukazoch (1), a najmä na jej článok 7a ods. 2,
keďže:
(1)
Zoznam kódov uvedených v prílohách I a Ia k smernici 91/439/EHS je potrebné upraviť.
(2)
Kód Spoločenstva 78, ktorým sa obmedzuje právo viesť vozidlá v rámci skupiny vodičského preukazu iba na vozidlá s automatickou prevodovkou, sa má zmeniť a doplniť vzhľadom na vedecký a technický pokrok v príslušnej oblasti.
(3)
Minimálne požiadavky na skúšobné vozidlá, ako sa stanovujú v prílohe II k smernici 91/439/EHS, treba prispôsobiť zmene definície kódu Spoločenstva 78.
(4)
Minimálne požiadavky na teoretické a praktické skúšky, ako sú stanovené v prílohe II k smernici 91/439/EHS, sa majú revidovať s cieľom zosúladiť skúšobné požiadavky s požiadavkami každodennej premávky, pokiaľ ide o využívanie tunelov, tak aby sa na tejto konkrétnej časti cestnej infraštruktúry zlepšila úroveň bezpečnosti na cestách.
(5)
Obdobia uvedené v bodoch 5.2 a 6.2.5 prílohy II k smernici 91/439/EHS sa ukázali ako nepostačujúce na uspokojivú implementáciu potrebných opatrení. Má sa poskytnúť dodatočná lehota.
(6)
Smernica 91/439/EHS by sa mala preto zodpovedajúcim spôsobom zmeniť a doplniť.
(7)
Opatrenia stanovené v tejto smernici sú v súlade so stanoviskom Výboru pre vodičské preukazy,
PRIJALA TÚTO SMERNICU:
Článok 1
Smernica 91/439/EHS sa mení a dopĺňa takto:
1.
V prílohe I bode 2, pokiaľ ide o stranu 4 preukazu, a v prílohe Ia bode 2, pokiaľ ide o stranu 2 preukazu, sa v písmene a) bode 12 znenie kódu Spoločenstva 10.02 nahrádza takto:
„10.02.
Motorové vozidlá bez pedálu spojky (alebo ručnej páky spojky pre kategórie A alebo A1)“.
2.
V prílohe I bode 2, pokiaľ ide o stranu 4 preukazu, a v prílohe Ia bode 2, pokiaľ ide o stranu 2 preukazu, sa v písmene a) bode 12 znenie kódu Spoločenstva 78 nahrádza takto:
78. Platné iba pre motorové vozidlá bez pedálu spojky (alebo ručnej páky spojky pre kategórie A alebo A1)“.
3.
Príloha II sa mení a dopĺňa takto:
a)
do bodu 2.1.3 sa pridáva táto zarážka:
„-
bezpečné vedenie vozidla v cestných tuneloch“;
b)
v bode 5.1 sa druhý a tretí odsek nahrádzajú takto:
„Ak uchádzač skladá skúšku zručnosti a správania sa na vozidle bez pedálu spojky (alebo ručnej páky spojky pre kategórie A a A1), zapíše sa to v každom preukaze vydanom na základe takejto skúšky. Preukazy s týmto údajom sú platné iba na vedenie vozidiel bez pedálu spojky (alebo ručnej páky spojky pre kategórie A alebo A1).
‚Vozidlo s automatickou prevodovkou‘ je vozidlo, v ktorom sa nenachádza pedál spojky (alebo ručná páka spojky pre kategórie A alebo A1).“;
c)
v bode 5.2 sa posledný odsek nahrádza takto:
„Skúšobné vozidlá kategórií B+E, C, C+E, C1, C1+E, D, D+E, D1 a D1+E, ktoré nespĺňajú uvedené minimálne kritériá, ale používali sa k dátumu stanovenému v článku 3 smernice Komisie 2008/65/ES (2) alebo pred týmto dátumom, sa môžu používať do 30. septembra 2013. Požiadavky týkajúce sa nákladu, ktorý majú prepravovať tieto vozidlá, môžu členské štáty zaviesť do 30. septembra 2013.
d)
v druhom odseku bodu 6.2.5 sa text „päť rokov po nadobudnutí účinnosti tejto smernice“ nahrádza textom „do 30. septembra 2008“;
e)
v bodoch 6.3.8, 7.4.8 a 8.3.8 sa slovo „tunely“ pridáva do zoznamu špeciálnych cestných charakteristík.
Článok 2
1. Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 30. septembra 2008. Bezodkladne o tom informujú Komisiu. Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Článok 4
Táto smernica je určená členským štátom.
V Bruseli 27. júna 2008